ДО
МИНИСТЕРСКИЯ СЪВЕТ
[bookmark: _GoBack]НА РЕПУБЛИКА БЪЛГАРИЯ


Д О К Л А Д

ОТ 
МИНИСТЪРА НА ОТБРАНАТА 
АТАНАС ЗАПРЯНОВ

	ОТНОСНО:
	Проект на Постановление на Министерския съвет за изменение и допълнение на нормативни актове на Министерския съвет



УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

 	На основание чл. 31, ал. 2 от Устройствения правилник на Министерския съвет и на неговата администрация внасям за разглеждане проект на Постановление на Министерския съвет за изменение и допълнение на нормативни актове на Министерския съвет.
С проекта на постановление се предлага изменение и допълнение на Плана за развитие на въоръжените сили на Република България до 2026 г. (План 2026), приет с Постановление № 183 на Министерския съвет от 07.05.2021 г. и Устройствения правилник на Министерството на отбраната, приет с Постановление № 5 на Министерския съвет от 2014 г.  
1. В изпълнение на чл. 60е от Закона за отбраната и въоръжените сили на Република България с Постановление № 183 на Министерския съвет от 07.05.2021 г. е приет План за развитие на въоръжените сили на Република България до 2026 г., в който се определят функционалната и организационната структура, органите за управление, подчинеността, числеността, дислокацията, въоръжението, техниката и материалните ресурси на структурите на въоръжените сили.  
План 2026 е отворен документ, което дава възможността за неговото адаптиране при изменения в нормативната база, средата на сигурност и необходимостта от изграждане на нови и развитие на съществуващи способности. 
В тази връзка Планът определя и в началото на 2025 г. се извърши преглед за неговото изпълнение за периода 2023-2024 година. Отчетоха се  динамичния характер на средата на сигурност и тенденциите за нейното развитие; поетите политически ангажименти за разходите за отбрана; необходимите отбранителни способности за гарантиране на суверенитета, сигурността и независимостта на страната в рамките на колективната отбрана на НАТО, изпълнението на ангажиментите към НАТО и ЕС и приноса към националната сигурност в мирно време.
В резултат от извършения преглед на План 2026 се изведе необходимостта от неговото актуализиране с цел осигуряване на способности за въоръжените сили, с оглед гарантиране на националната и съюзна сигурност.
Предложените изменения и допълнения в Плана за развитие на въоръжените сили на Република България до 2026 г.  се обосновават с доизграждане на способности за защита на силите и осигуряване на изискванията за приемане и експлоатация на самолет F-16 Block70, изграждане на способности за киберотбрана и увеличаване на способностите за разузнаване. 
Също така, за осигуряването на некомплекта от личен състав във военните формирования от въоръжените сили, се прилага механизъм на трансформиране на длъжности за военнослужещи, както и преразпределение на доброволния резерв между военните формирования, с което се постига устойчиво разпределение на човешките ресурси във въоръжените сили и същевременно военни формирования се осигуряват с личен състав за изпълнение на задачите. 
В резултат на придобиването на нови системи и отбранителни средства и системи за въоръжените сили възниква и необходимостта от тяхното въвеждане и разпределение с оглед осигуряване на способности за ефективна подготовка на военните формирования, за което са нужни изменения и допълнения в План за развитие на въоръжените сили на Република България до 2026 г. 
2. Промените в Устройствения правилник на Министерството на отбраната, приет с ПМС № 5 от 2014 г., (УПМО) произтичат от идентифицираната необходимост от структурни и функционални промени на административни звена в Министерството на отбраната, прецизиране и промяна на структурата, функциите и числеността на част от административните звена, както и подобряване на ефективността и ефикасността на дейностите в администрацията в рамките на определената обща численост на персонала в министерството, в следните направления:
2.1. Промяна във функциите и наименованието на дирекция „Връзки с обществеността и протокол“. На дирекцията се възлага да изгражда и развива способности за провеждане на стратегически комуникации и да предлага мерки за противодействие на фалшиви новини и дезинформации, свързани с дейността на министерството, структурите на пряко подчинение на министъра и Българската армия. Предлага се наименованието на дирекцията да се измени на „Стратегически комуникации, връзки с обществеността и протокол“.

2.2. Разделяне на функционален принцип на дирекция „Правно-нормативна дейност в отбраната“, чрез отделяне на дирекция „Правно осигуряване на обществените поръчки в отбраната“.
С предложената структурна промяна ще се осигури обособяването на специализиран правен капацитет, насочен към обезпечаване на различните направления при изпълнението на стратегическите цели и проекти, посочени в Програмата за развитие на отбранителните способности на въоръжените сили на Република България 2032 (приета с Решение на 44-то Народно събрание на 11.02.2021 г.), както и в стратегическите програми на правителството в част отбрана, като същевременно ще се запази независимостта на правната експертиза, без същата да се включва в обхвата на друго звено от администрацията на министерството. 
С обособяването на юридическа експертиза за специфичните аквизационни въпроси ще се постигне високо ниво на осигуреност на управленските решения и оттам – до адекватно и ефикасно осъществяване на политическите приоритети в сферата на отбраната. 
2.3. Прецизиране функциите на дирекция „Управление на човешките ресурси в отбраната“ (ДУЧРО) в две направления:
- дефиниране на отговорностите на дирекцията свързани с провеждане на обучението на българските граждани за придобиване на квалификация „Офицер от резерва“, от една страна и обучението на българските граждани в двата етапа на придобиване на средно образование, от друга; 
- прехвърляне на функцията по организиране на процеса по определяне на длъжности в национални представителства, щабове и органи на международни организации и други международни инициативи от дирекция „Отбранителна политика и планиране“ към дирекция „Управление на човешките ресурси в отбраната“. 
2.4. Прецизиране функциите и структурата на главна дирекция „Инфраструктура на отбраната“. Предлага се функцията да организира и осигурява в административно-техническо отношение работата на Съвета по строителство и строителни услуги да се замени с функция по организация и осигуряване работата на Специализирания експертен съвет по устройство на територията към министъра на отбраната, с оглед обезпечаване дейността му като консултативен орган по прилагането на Закона за устройство на територията. На следващо място се предлага оптимизиране структурата на главната дирекция посредством закриване на офисите в гр. Велико Търново и гр. Шумен, предвид липсата на необходимост от тях. Предложени са и промени, с които се прецизират функции на ГДИО и се извършват редакции от правно-техническо естество.
2.5. По отношение функциите на дирекция „Обществени поръчки в отбраната“ се предлага да отпадне функцията на дирекцията да координира и придобиването на стоки и предоставянето на услуги чрез агенциите на НАТО, ЕС  и други международни организации като несвойствена за дирекцията, която е специализирана в подготовката и провеждането на процедури за възлагане на обществени поръчки съгласно Закона за обществените поръчки. 

2.6. Предлага се да отпаднат функциите по киберотбрана и киберсигурност от функциите на дирекция "Сигурност на информацията“ и да преминат изцяло в дирекция „Комуникационни и информационни системи“ от Щаба на отбраната (чието наименования да се измени на „Комуникационни и информационни системи и киберотбрана“), която да отговаря за обезпечаване на министъра на отбраната и началника на отбраната с оглед вменените им със Закона за киберсигурност правомощия. Консолидирането на функцията по киберотбрана в едно административно звено ще спомогне за прилагането на единни политики в тази област,  което ще допринесе за по-ефективна координация, взаимодействие и управление на дейности, процеси и личен състав, всеобхватно планиране на ресурси и администриране на проекти, както и въвеждане на механизми за киберотбрана и киберсигурност от началото на проектиране и развитие на комуникационно-информационните системи до тяхното използване. По този начин ще се идентифицира една структура от МО, която ще отговаря за стратегическото ръководство, планиране и развитие на киберотбраната в МО, СППМО и БА.
Също така се възлагат функции за звено за мрежова и информационна сигурност към дирекция „Комуникационни и информационни системи и киберотбрана“, които да са свързани с предоставянето на административни услуги по електронен път и обмен на електронни документи между административните органи по смисъла на Закона за киберсигурност. 
Изпълнението на функциите за мрежова и информационна сигурност от специализирана дирекция ще допринесе за по-висока оперативна ефективност, като по този начин ще се осигури надграждане на натрупания опит и връзка с други функции.
2.7. В съответствие със Закона за защита на класифицираната информация се привеждат функциите на дирекция „Сигурност  на информацията“ по отношение на използваната терминология, както и отпадане на следните функции: да разработва политиката, извършване  администриране и поддържане функционирането на инфраструктура на публичните ключове и издаване цифрови сертификати на длъжностните лица от министерството, структурите на пряко подчинение на министъра и Българската армия и за провеждане на тестване на нови програмни и технически средства за използване в автоматизирани информационни системи и мрежи, която е техническа задача.
2.8. В областта на информационното осигуряване с цел обезпечаване работоспособността и защитата на интегрираната информационна инфраструктура на Министерството на отбраната се  възлага нейното поддържане, развитие и наблюдение на Командването за комуникационно-информационна поддръжка и киберотбрана (ККИПКО) като структура на оперативно ниво, предназначена да осъществява комуникационно-информационна поддръжка и киберотбрана на органите и пунктовете за ръководство, командване и управление на страната и въоръжените сили на стратегическо ниво. 
2.9.  Функциите на дирекция „Операции и подготовка“ се допълват и се преструктурират по функционални области; прецизира се формулирането на дейностите, като се привеждат в съответствие със Закона за отбраната и въоръжените сили на Република България (чл. 57, ал. 1, т. 2) и възложените функции на началника на отбраната; въвеждат се коректни термини за определени дейности  и се редактират текстове, в съответствие с дейностите, извършвани по плановете на НАТО.
2.10. На дирекция „Логистика“ се възлагат допълнителни функции и задачи по воденето, отчета и контрола на програми „Общо логистично осигуряване на въоръжените сили“ и „Управление на инвестиционни проекти за логистично осигуряване на въоръжените сили“. Оптимизират се и се съвместяват част от функциите на дирекцията, чрез тяхното окрупняване по функционални области на съответните отдели.
	2.11. Във функциите на дирекция „Стратегическо планиране“ се внася по-голяма точност и яснота за  произтичащите задачи. Подобряват се  способностите на дирекцията при подпомагане на началника на отбраната в качеството му на военен съветник на министъра на отбраната в областта на планирането и развитието на силите, в рамките на отбранително планиране и начините за тяхното използване в рамките на предварителното планиране и планирането в отговор на кризи на стратегическо ниво.
2.12. Извършат се промени от правно-технически характер в определените функции на дирекция „Координационни дейности“, които произтичат от подготовката, координирането и осигуряването на правомощията и задълженията на военното ръководство на Министерството на отбраната. 
Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.
За изпълнението на проекта на постановление не са необходими допълнителни разходи, които да бъдат одобрени по бюджета на Министерството на отбраната за 2025 г. за сметка на други бюджети по държавния бюджет.
Предложеният проект на акт не води до въздействие върху държавния бюджет.
На основание чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на постановление е изготвена и приложена финансова обосновка.
С проекта на акт на Министерския съвет не се транспонират актове на ЕС, поради което не се налага изготвяне на справка за съответствие с европейското право съгласно чл. 35, т. 3 от Устройствения правилник на Министерския съвет и на неговата администрация.
    При изпълнението на процедурата по чл. 26, ал. 2 от Закона за нормативните актове (ЗНА) не са постъпили бележки и предложения. В съответствие с чл. 26, ал. 3 и 4 от ЗНА по проекта на постановление са проведени обществени консултации в 14-дневен срок, поради необходимостта от:
- срочно доизграждане на способности за приемане, обслужване и експлоатация  на самолет F-16 Block 70, многофункционален модулен патрулен кораб, основна бойна техника за изграждане на батальонни бойни групи от състава на механизирана бригада;  
- изграждане на способности за киберотбрана;
- увеличаване на способностите за разузнаване.
- неотложното изпълнение на структурни и организационни промени във въоръжените сили;
- повишаване на вътрешната кохезия между специализираната, общата администрация и Щаба на отбраната в рамките на интегрираното Министерство на отбраната като ясно се разграничат отговорностите и областите на сътрудничество и взаимодействие в структурите от Министерството на отбраната и се постигане на организационно-структурна, процедурна хармония и съвместимост със структурите на НАТО;
- синхронизиране на дейностите при оптимизиране (извършване на организационно-щатни промени) на структурите на стратегическо и оперативно ниво за развитие, поддържане, наблюдение и киберсигурност на интегрираната информационна инфраструктура на Министерството на отбраната.
	На основание 32, ал. 1 от Устройствения правилник на Министерския съвет и на неговата администрация докладът и проектът на постановление са съгласувани със заинтересованите министерства и ведомства, съгласно приложената справка. 
УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
  	Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проекта на Постановление на Министерския съвет за  изменение и допълнение на нормативни актове на Министерския съвет. 				

МИНИСТЪР НА ОТБРАНАТА

                   		АТАНАС ЗАПРЯНОВ
